AVVAZ: Asikhitshwe Isigwebo Sokulengisa
Inhlanganiso le isungule umkhankaso wokukhuthaza eleZimbabwe ukuba lixolele uMaxwell Bowa owetheswa umlandu wokubulala ukuze angalengiswa
HARARE — Inhlanganiso elwela ilungelo loluntu esebenzisa indlela zokukhulumisana zebulenjini eye AVVAZ isisungule umkhankaso wokukhuthaza eleZimbabwe ukuba lixolele osebenza ukulondoloza inyamazana zendle owetheswa umlandu wokubulala obecatshangelwa ukuba ngomunye wabazingela okungekho emthethweni ogwetshelwe ukulengiswa. Linhlanganiso esebenza ikweleMelika ikhuthaza amalunga alo edlula izigidi ezingamatshumi amabili umhlaba wonke ukuba balobe amagama abo kugwalo lwezikhalazo ukuze angaze alengiswa osebenzela uhlangothi olubona ngezokulondolozwa kwezinyamazana zendle, u Maxwell Bowa. U Bowa ugwetshelwe ugodo ngoLwesine ngumahluli womthethwandaba we High Court umnumzana Lawrence Kamocha emethesa umlandu wokubulala esazi akwenzayo, obecatshangelwa ukuba uzingela okungekho emthethweni uLenna Nkosana e Gokwe nyakenye. Lingcwadi yezikhalazo yenhlanganiso ye Avaaz, ifakwe ebulenjini lamuhla njalo ngesikhathi loludaba lulotshwa abedlula inkulungwane lengxenye besebelobe amagama abo njalo ikhangelelwe ukunikezwa umphathintambo wezemithetho umnumzana Emmerson Mangagwa kanye lowogatsha lwezokulondolozwa kwemvelo lenyamazana zendle umnumzana Saviour Kasukuwere. Abenhlanganiso le bathi uhulumende weZimbabwe kumele abonise ukuba uzinikele ukulwisana lodaba lokulondoloza inyamazana zendle ezizingelwa okungekho emthethweni. Lincwadi ye Avaaz iza ngesikhathi kubulewe indlovu ezingamatshumi edlula atshiyagalombili- 81ezafakelwa itshefu ngoba befuna impondo.. Kusenjalo omunye wezakhamizi,unkosazana Gamuchirai Masiyiwa uthi makagwetshelwe ugodo u Bowa ngoba wabulala umuntu obengela sikhali njalo engumuntu kazana. Kodwa umnumzana Jeffrey Moyo, laye oyisakhamuzi se Harare, uthi akavumulani laleso sigwebo. U Moyo uthi lesi sigwebo esinikezwe uBowa silukhuni kakhulu njalo sephula amalungelo akhe njengalokho okubethwa yisisekelo sombuso i Bill of Rights eqakathekisa ukulondolozwa kwempilo yomuntu. Ele Zimbabwean licine ukunikeza lesi sigwebo sokulengisa umuntu ngomnyaka ka 2005 lapho izigebengu ezimbili Stephen Chidhumo lo Edgar Masendeke bagwetshelwa ugodo ngendaba zokweba behlome ngombobho lokubulala. Abe Amnesty International, bakhuthaza uhulumende ukuba asesule lesi sigwebo sokugweba umuntu ugodo, kulandelwa isisekelo esitasha sombuso, esinikeza lesi sigwebo kubobaba.